
Република Србија
УСТАВНИ СУД
Број: Уж - 4545/2019
______ 2024. године
Б е о г р а д


	Уставни суд, Велико веће, у саставу: председник Суда Снежана Марковић, председник Већа и судије Весна Илић Прелић, др Драгана Коларић, др Тамаш Корхец (Korhecz Tamás), Гордана Ајншпилер Поповић, др Владан Петров, Мирослав Николић и др Наташа Плавшић, чланови Већа, у поступку по уставној жалби С. П. из Црвенке, на основу члана 167. став 4. у вези са чланом 170. Устава Републике Србије, на седници Већа одржаној 28. марта 2024. године, донео је

О Д Л У К У

	1. Усваја се уставна жалба С. П. и утврђује да је решењем Прекршајног апелационог суда – Одељење у Новом Саду Прж. 4147/19 од 5. марта 2019. године подносиоцу уставне жалбе повређено право на правично суђење, зајемчено одредбом члана 32. став 1. Устава Републике Србије.
	2. Поништава се решење Прекршајног апелационог суда – Одељење у Новом Саду Прж. 4147/19 од 5. марта 2019. године и одређује да исти суд донесе нову одлуку о жалби браниоца подносиоца уставне жалбе изјављеној против решења Прекршајног суда у Сомбору – Одељење у Кули Пр. 5247/18 од 4. фебруара 2019. године.

О б р а з л о ж е њ е

	1. С. П. из Црвенке поднео је Уставном суду, 24. априла 2019. године, преко пуномоћника И. Н, адвоката из Црвенке, уставну жалбу против решења Прекршајног апелационог суда – Одељење у Новом Саду Прж. 4147/19 од 5. марта 2019. године, због повреде права на правично суђење из члана 32. став 1. Устава Републике Србије и права на једнаку заштиту права и на правно средство из члана 36. Устава.
	Уставном жалбом се оспорава решење којим је одбијена као неоснована жалба браниоца окривљеног, овде подносиоца, изјављена против решења којим је одбачен као непотписан захтев за судско одлучивање о издатом прекршајном налогу.
	У уставној жалби је, поред осталог, наведено: да је тачно да сам прекршајни налог није потписан од стране подносиоца, али је исто тако тачно да је подносилац у законом прописаном року потписао пуномоћје адвокату Иштвану Нађу да га заступа пред прекршајним судом и да је адвокат у року поднео поднесак који представља захтев за судско одлучивање о наводно извршеном прекршају уз који је приложен прекршајни налог. 
	Подносилац је предложио да Уставни суд поништи оспорено решење.
[bookmark: _GoBack]2. Уставни суд је, на седници одржаној 6. априла 2023. године, донео одлуке Уж-7921/2019 и Уж-12922/20 којима је усвојио уставне жалбе И. Н. и Д. З. и утврдио да је решењем Прекршајног апелационог суда Прж. 14423/19 од 4. јула 2019. године подносиоцу И. Н, а решењем Прекршајног апелационог суда – Одељења у Нишу Прж. 23173/20 од 19. новембра 2020. године подносиоцу Д. З. повређено право на приступ суду гарантовано чланом 32. став 1. Устава Републике Србије. Истим одлукама, Уставни суд је наложио Прекршајном апелационом суду да донесе нове одлуке о жалбама подносилаца уставне жалбе изјављеним против првостепених решења.
	3. Уставни суд је, из садржине уставне жалбе и на основу увида у приложене доказе, утврдио следеће:
	- да су наводи уставне жалбе којима се указује на повреду права на правично суђење у основи истоветни наводима који су изнети у уставним жалбама поводом којих је Уставни суд одлучивао у предметима Уж-7921/2019 и Уж-12922/2020;
	- да су разлози на којима се заснивају оспорена решења садржани и у образложењима судских одлука које су оспорене у предметима Уж-7921/2019 и Уж-12922/2020;
	- да је подносилац уставне жалбе у прекршајном поступку који је претходио уставносудском, био у битно истоветној чињеничној и правној ситуацији као и подносиоци уставних жалби у предметима Уж-7921/2019 и Уж- 12922/2020. 
	4. Полазећи од наведеног, Уставни суд је оценио да је оспореним решењем Прекршајног апелационог суда – Одељење у Новом Саду Прж. 4147/19 од 5. марта 2019. године подносиоцу уставне жалбе повређено право на правично суђење, гарантовано чланом 32. став 1. Устава Републике Србије. Оваква одлука је утемељена на разлозима датим у образложењима одлука Уставног суда Уж-7921/2019 и Уж-12922/20 од 6. априла 2023. године, које су објављене на веб-сајту Уставног суда (www.ustavni.sud.rs).
	На основу изложеног и одредаба члана 89. ст. 1. и 2. Закона о Уставном суду („Службени гласник РС“, бр. 109/07, 99/11, 18/13 – Одлука УС, 44/15 – др. закон, 103/15, 10/23 и 92/23), Уставни суд је уставну жалбу усвојио, поништио оспорено решење Прекршајног апелационог суда – Одељење у Новом Саду Прж. 4147/19 од 5. марта 2019. године и одредио да се донесе нова одлука по жалби коју је бранилац подносиоца уставне жалбе изјавио против решења Прекршајног суда у Сомбору – Одељење у Кули Пр. 5247/18 од 4. фебруара 2019. године.
	Уставни суд није посебно разматрао наводе подносиоца о повреди права из члана 36. Устава, јер је претходно утврдио повреду права из члана 32. став 1. Устава и поништио оспорени акт.  
	5. Полазећи од свега изнетог, Уставни суд је, на основу одредаба члана 42б став 1. тачка 1) и члана 45. тачка 9) Закона о Уставном суду, донео Одлуку као у изреци.


ПРЕДСЕДНИК ВЕЋА
Снежана Марковић, с.р.

